**Danka Mikulová**

**Peter Jahn**

**Vánok**

**tvojej**

**duši**

Druhé vydanie

pre priateľov a záujemcov z www

**MBA - strategy & SPEDIk - Jahn**

Králiky 2017

**Druhé internetové vydanie:**

**Peter Jahn**-SPEDIk & **MBA-Strategy**

Grafické spracovanie: **Peter Jahn**

2025: **MBA-strategy, PLA/PJS**

Jazyková oponentúra, návrh gramatických korektúr:

**Emília Pištejová**

# Na úvod

Priatelia z webu!

Dostalo sa k vám niekoľko básničiek blízkych našim dušiam. O túto blízkosť sa chceme podeliť s vami. Veď všetci, ktorí sa vo www priestore stretávame, sme jedna veľká rodina, v ktorej by mala vládnuť radosť, láska, tolerancia... Tak ako vo všetkých rodinách sveta, ani v tejto našej, virtuálnej, tomu tak nie je. Je nás tu veľa takých, ktorí sme smutní, utrápení, ktorí hľadáme aspoň na chvíľku možnosť uniknúť zo sveta, v ktorom chýba to, čo vnímame ako pokoj a harmóniu. Ten pokoj a tú harmóniu, ktorú nám ponúka príroda, pocit šťastia v objatí nám blízkych ľudí, tiež okamih, kedy sa na nás niekto usmeje vo chvíli, kedy to najviac potrebujeme.

Nie každý deň je jasný, slnečný a teplý.

Nie každý deň máme úsmev na tvári.

Nie každý deň nám prináša ruže a pohladenie.

Ale čiňte tak, aby z vašej duše sálali neustále! Obsah

[Na úvod 3](#_Toc200214890)

[Voda 6](#_Toc200214891)

[Sáám 7](#_Toc200214892)

[Spomienky 10](#_Toc200214893)

[Slza 11](#_Toc200214894)

[Vánok tvojej duši 12](#_Toc200214895)

[Pýtam sa 13](#_Toc200214896)

[Možno niekedy 14](#_Toc200214897)

[Dnes 15](#_Toc200214898)

[Vadní 16](#_Toc200214899)

[Nestretnutie 17](#_Toc200214900)

[Motýľ 19](#_Toc200214901)

[Smäd 21](#_Toc200214902)

[Časlenie 23](#_Toc200214903)

[Láska 27](#_Toc200214904)

[Priehrada 30](#_Toc200214905)

[Vietor 33](#_Toc200214906)

[Túžba, vietor a čas 35](#_Toc200214907)

[Hľadám 36](#_Toc200214908)

[Samota 37](#_Toc200214909)

[Jeseň 38](#_Toc200214910)

[Chyba 40](#_Toc200214911)

[Svedomie 41](#_Toc200214912)

[More 43](#_Toc200214913)

[Krása 45](#_Toc200214914)

[Len tento deň 46](#_Toc200214915)

[Slová 47](#_Toc200214916)

[Milión 48](#_Toc200214917)

[Nakoniec 50](#_Toc200214918)

# Voda

Smutná a clivá je voda, ktorá stojí,

ktorou neuhasíš smäd.

I moja duša je občas taká.

Niečo jej bráni tiecť!

Ale ja chcem žblnkať.

A polievať kvety.

A prinášať úsmev.

A tešiť milióny hviezd.

Nech z tej vody ich svetlo

odrazí sa k tebe.

Ku mne.

K tým, čo bránia jej tiecť!

Smutná a clivá je voda, ktorá stojí,

ktorá neodráža jagot hviezd.

# Sáám

Je šestnásť päťdesiat a cestujem sám.

Tou cestu som išiel tisíckrát,

ale až dnes som spoznal,

jak krásny je ten kraj.

Jak remízka sa kúpe v teplom naplnenej vani

s korením zapadajúceho slnka.

Jak ožiarená Krížna a zhasínajúce zore

pumpujú teplo do mojej duše.

V treťom rade, na vedľajšej strane,

tisíctýždňovej víle ožiarili zore jej šťastnú tvár.

Naše pohľady sa stretli.

Odvrátil som zrak.

No nedalo mi nevšimnúť si

tú bujnejúcu krásu ženy

a cez ňu prehodený havraní vlas.

I neistú ruku mladíka, ktorý pri tej kráse

sa s tým vlasom ihral.

Tá ruka a jeho myšlienky akoby moje boli.

Bez prestania putovali po cestách tej krásy

a  len tak zvliekali jej šat.

Raz blúzku, chvíľu džíny...

A zrazu, povyše pása, tá ruka zastala.

Našla tu parkovacie miesto i oddychový čas.

Víla šťastná bola a ja tiež.

Až na to pohladenie.

To mladík dostal.

Ja nie!

Oproti mne sedí deva,

sleduje mojich očí blúdenie

a vrhá do mňa zaľúbené pohľady.

Ako cudne sklopila oči,

keď môj pohľad do jej studničiek skočil, s dôraznou výstrahou:

„Ešte to nie je zrelá žena!

Nesnaž sa o to, čo mysľou ti behá!

I keď možno o pár dní

i ona bude jednou z tých

tvojich víl tisíctýždňových.“

Vystupujte!

Stanica je konečná!

Realita prehlušila sáám a moje túžby.

Ako dobre, že ešte si tu ty.

Ty, moja krásna realita.

Už nie tak mladá, ani krásna,

ale skutočná.

Ty, s ktorou bez hanby a výčitiek

sáám bezo zvyšku si užívať smiem.

Je krásne mať saám ak vieš,

kde máš parkovacie miesto,

komu dáš pohladenie,

komu pusu, komu teplé objatie.

# Spomienky

Na stole váza, vedľa kvietkov pár.   
Najvoňavejšie, najkrajšie, aké by si svet

v tej chvíli mohol priať.  
Voňali krásne, na svete takého páru niet.  
Túlili sa v strachu,

že ich šťastie je možné uvidieť.

Ruky pod obrúskom všetko smú.   
Sem tam láskajú, sem tam uhnú.  
Nie vždy sa dá všetko krásne nahlas povedať.  
Nie vtedy, keď putom je ligotavý krúžok,

čo zdobí prstenník.

Keď búši srdce a túžba je silnejšia ako myseľ.

Keď tma je krásna a vonia mámenie.

Komu dať vinu v tej nežnej hre,   
v ktorej puto vädne, kvietky schnú,

vôňa sa neligoce...

# Slza

Len srdce to už cíti a oči to už vidia.

Tú slzu šťastia, čo po líci ti steká.

Tú slzu, čo sa premenila v niečo nové.

Čo prešla z klietky až ku slobode.

Ona ešte nevie, či rozleje sa v more.

Ale už tuší, už vie: „Kráčam ku slobode“.

Je tak krásna.

Je tak číra.

Je tak svieža.

Jej chuť, tá opísať sa nedá.

Na jej nádych netreba už veľa.

Už len zabudnúť na horkosť,

ktorá ju nasýtila.

# Vánok tvojej duši

Vánok tvojej duše do ľadu zakliaty

sa ma dotkol v mieste,

o ktorom nik nevie,

že už si v ňom ty.

Že srdce môže znovu letieť do dňa,

v ktorom je tma krásna.

Kde zima v jar rozkvitne.

Kde jeseni život neuhýba.

Vánok tvojej duše do ľadu zakliaty

v bazéne sĺz šťastia nádeje roztopí.

Dá možnosť žiariť túžbam mušiek svätojánskych.

Dá vzbĺknuť ohňom snov časom zaplavených.

Vánok tvojej duše do ľadu zakliaty

vie plakať, kvitnúť, letieť, vie robiť divy.

Vie, ale nemusí.

Je iba na tebe, či povieš nie, či v tvojom objatí

ten vánok na búrku šťastia premeníš.

# Pýtam sa

Mám túžbu vznášať sa nekonečnom.

Nie sám, s niekým, s tebou v objatí.

A s napätím striehnuť,

či záchvev túžby sa v ňom objaví.

A potom precítiť ju.

A snívať o túžbach, ktorým veríš, že raz prídu,

i keď tomu neveríš.

Tiež túžiš,

aby sme boli spolu na ceste do miesta,

kde vznikne hriech...

Alebo láska?

Alebo šťastie?

Alebo iba krásna chvíľa, ktorá sa rozplynie?

Povedz mi, aká je tvoja odpoveď?

Nevieš, o akú ide otázku?

Tak sa pritúľ, pošepkám ti správnu odpoveď.

# Možno niekedy

Možno raz a možno niekedy

zamávam ti z dialí.

Usmejem sa a oči mi zažiaria.   
A vánok, tam k tebe,

odnesie tú prítomnosť z chvíle čakania.

Možno raz a možno niekedy

nebudú nám blízkosť ani diaľ

až tak vzdialené.

Možno raz a možno niekedy

zažiarime ako hviezdy krásne na nebi.

Možno raz a možno niekedy

len pre nás zastane čas i na zemi.

Možno raz a možno niekedy...

# Dnes

Aj dnes som tu s pocitom, že niekto som.  
Aj dnes cítim z pera tú zvláštnosť písania.

Aj dnes viem, že písmenká hovoria.

Že šantia, spievajú, smejú sa.

Že občas i slzy vytvoria.

Že sa na mňa usmievaš.

Aj dnes tú obálku otvorím pomaly.

Aj dnes pekne a s úsmevom na tvári.  
Aj dnes to čítam, nad textom premýšľam.  
Aj dnes sa teším na nové, čo povieš, jak žiješ.

Aj dnes úsmev mám a späť ti ho posielam.  
Aj dnes to všetko a teba pri káve vychutnám.

Ale aj ten pocit mám, že niekto nám kradne čas.

... že sa vzďaľuješ, keď ma o čomsi presviedčaš.

... že mi občas neveríš a preč mi odlietaš.

... že ťa budím z tvojho sna.

Ale aj dnes ten pocit mám, že viem, že musím,

že prídem zas!

# Vadní

Všetci sme vraj vadní,

normálnych nás tu niet.

Tajíme svoju identitu v nádeji,

že šťastie príde z www.

Každá minca má dve strany,

na jednej panna, na druhej lev.

Medzi nimi ustráchané šťastie,

ktoré uchmatnúť jedna i druhá strana chce.

Hoďme si mincou, na ktorú stranu padneme?

Stretli sme sa dvaja,

máme vieru, iskričku nádeje.

Dávame šancu slovám láska, vernosť, túženie.

Ten potôčik je čistý, čo z nás k tebe tečie.

Nezašpiň ho!

Nebuď ten, čo značku vadní šíri po www...

# Nestretnutie

Neviem, kto si!

... len počujem a hladkám tvoje písmenká.

... cítim tvoj parfum a vidím oči, ktoré ma vábia.

... máš krásne vlasy, hlas a príjemný dych.

... a pery šeptajúce nežné slová v prítmí večera.

... vyžaruješ lásku, vôňu jari vo farbách mája.

... si úžasná! Si jediná! Si zmysluplne krásna.

... a sladká ako lesný med.

Si proste sen, pre ktorý ráno vstávam

a nocou bdiem.

Prišla tá hrozná správa.

Nie, neopúšťaš ma.

Len dozrel čas a tvoja túžba.

Stretnúť ma chceš!

Bál som sa tejto chvíle.

Je to čierna diera.

V nej končí môj sen.

Ešte pred chvíľou bolo všetko naj.

Žiarila si ako hviezda jasná.

Hriala ako láska.

Voňala jarou s farbami mája.

Bola zmysluplne krásna a sladká ako med.

Za chvíľu to všetko bude preč!

Bojím sa krutej reality.

Bolesti, ktorú prinesie.

Nechcem ťa stretnúť.

Chcem ťa snívať.

Teba, moja túžba, teba, môj sen.

Preto ma nebuď, ešte nie.

Ešte si vychutnajme pekné nočné ráno.

Čaro, ktoré prinesie.

Chvíľu, v ktorej mi neprekáža, aký nosíš šat.

Ak zajtra stretnem upršané ráno,

nebudem hľadať dáždnik.

Sľubujem, že preč pred ním zutekám...

# Motýľ

Vždy si presne tam, kde chcem, aby si bol.   
Vždy ma vieš krásne rozosmiať.   
Máš lesk, iskru v očiach,

nádej pre lásku nekonečnú.

Poznám tvoje frázy, tvoje slová,

aj záchvev túžby, ktorá stroskotá.   
Viem, prečo smútiš, aj mne to život dal.   
Keď pravde do očí sa pozrieť nedá.   
Keď stuhneš v pevnú skalu,

ktorá obmäkčiť sa nedá.   
Vieš lietať v oblakoch,

pohrávať sa s časom,

v ktorom stratená som.

Som motýľ, no nemám krídla.

Chcem ťa chytiť,

no ako?

Si lístok stromu.

Nádherne voľný.   
Túžim mať tú schopnosť,

aby mi všetci závideli!

Máš však jednu chybu.

Patríš jej, nie mne!

Inému voňavému kvetu,   
na ktorý preletíš práve vtedy,

keď ťa chcem.

Som ti vďačná za krásne dni,   
hoc zlomená ich s tebou prežívam.

Čo môžem viac chcieť?

Veď motýľ,

keď padne k zemi,

dlho nedýcha!

# Smäd

V zátiší domček,  
pri ňom potôčik žblnkoce.  
Za ním les sa krásne rehoce.

Vôkol v pestrých šatkách kvietky.

Tancujú motýle.

Tancuje lavička, hojdačka, stolík.

Ranná káva silne rozvoniava.

Slniečko sa smeje, krásne hreje,  
už len aby večer nenastal...

A zrazu je tu zima.  
Pod bielym koberčekom potôčik dýcha.  
V izbičke stromček, kozub, ohník praská.  
Ihličie s bylinným čajom rozvoniava.

Stôl zdobí šálka, mňamkový obed.

Čo ešte si viac priať?

Mať ťa len pre seba, zastaviť čas!

Kozub, izbička, sauna.

Len ony vedia, ako láska hriala.

Ako v úžase, v šťastí sa vonku chladila.   
Ako mrázik sa s ňou vyhral.

A chladil, keď na okná písal zvláštne slová:

„On nie je iba tvoj, láska moja.“

Len čas odfúkne všetko, čo bolo tak krásne.  
Prečo to bolí tak strašne?  
Prečo keď smädní sme,  
ten prameň šťastia vyschne?

# Časlenie

Bola si mojou ďalšou zastávkou,

na ktorej som nenastúpil správne.

Nemal som už túžbu cestovať,

chcel som len ochutnať čaro inej trate.

Rozbúrila si odložený ročník.

Brnkla na struny nesplnených snov.

Zrazu som bol na štarte,

ty v nedohľadne predo mnou.

Každá výzva zoberie veľa síl.

Obzvlášť, keď chceme bežať maratón.

Nejde to bez tréningu, bez prípravy,

len s predstavou z televíznych seriálov.

Tou našou bola púť, beh po nerovnej trati.

Trvalo, kým som ťa dobehol,

Uvidel, ako veľmi túžiš víťaziť.

Zbrzdil som, snažil sa poradiť:

naber vieru; prekonaj krízu; rozlož sily.

Daj zmysel cieľu, v ktorom je krásne byť!

Bolo to úžasné bežať spolu.

Byť pri tebe, keď siahaš na dno síl.

Keď v dlani búši tvoje srdce.

Keď šťastný som ja aj ty.

Bola to len chvíľka, poblúdenie,

slnkom prehriaty deň.

Znovu si začala plytvať sily a letieť...

Strácať sa priateľom v nedohľadne!

Už tušili sme, čo skryť sa nedá.

Už vetvička,

ktorú chrobač hlodá,

začína byť suchá.

Ešte cez ňu prúdi sila,

ešte je čas,

ešte sa dá.

Ešte na tvojich hodinách nie je dvanásť!

V živote som spravil veľa chýb.

Rozbehnúť sa s tebou bola jedna z nich.

Aj tá, keď nechal som ťa na trati.

Keď v cieli som prosil priateľov, aby ti pomohli.

Keď veril som,

že láska je silnejšia ako hora.

Tá ti bola v pätách, tá ťa pohltila!

Tá pliaga sa dokázala s tebou ihrať lepšie.

Vedela ti sľúbiť viac, dať potešenie.

Vedela obhájiť tvoju pravdu i zablúdenie.

Vedela tvoje svedomie klamať čestne a správne.

Boli to preteky s časom, skala, ktorú je ťažké zliezť.

Bolo to časlenie!

Bola to skúška odpustenia,

ktorú si pred cieľom vzdala.

Ale my sme ešte tu.

Čakáme ťa.

Ešte je čas,

ešte nie je dvanásť!

# Láska

Bojím sa ťa, keď zaklopeš mi na dvere.

Keď nežne hladkáš, šeptáš a usmievaš sa.

Keď na špičkách s náručou snov

do mňa vstupuješ.

Keď ponúkaš mi maškrtku, ktorú tak milujem.

Bojím sa ťa.

Bojím, lebo dávaš a nič neberieš.

Lebo nevieš, prečo je tomu tak.

Lebo na otázku nedáš jasnú odpoveď.

Lebo cítiš, že chceš,

že dnes je tomu tak.

Bude tak i zajtra?

Prichádza búrka,

zahrmelo,

niekde udrel blesk.

Ešte je to v diali,

ale mračná už sa blížia sem.

Už zúri.

Už udrela v plnej sile.

Už vyvracia stromy, hučí hora, duní zem.

Už krásno v spomienkach stratilo miesto.

Už prúdom tečú slzy výčitiek.

Už uhasili slnko, zamračili hviezdy, zastavili zem.

Prišlo sčítanie!

Bojím sa ťa, láska, keď zaklopeš mi na dvere.

Keď nežne hladkáš, šeptáš a usmievaš sa.

Keď na špičkách do mňa vstupuješ.

Bojím sa ťa a neviem, či ťa vôbec chcem?

# Priehrada

Tam niekde v kráse medzi horami

ležíš si v čarovnej úvrati,

si tak krásna,

priesvitná,

skoro číra.

Už z diaľky ťa vidím, ako ma k sebe voláš.

Srdce tej láske neodolá a volá:

Choď!

Vstúp do nej!

Nadýchni sa jej znova!

Kráčam k tebe úzkou cestičkou.

Nielen Ja,

ešte niekto.

Ten, kto ťa má tiež veľmi rád.

Sadneme si na kamienky a krásne nás privítaš.

Skúšam do teba vojsť

krásne a pomaly.

Ja viem,

chcelo by to lepší skok.  
Ale ja si ťa tak vychutnávam už nejaký rok.

Konečne sme tak blízko.

Som v tebe.

Hladím ťa rukami aj nohami.

A neviem sa ťa nasýtiť.

Robím zvláštne pohyby

a ty unášaš ma vlnami.

Je večer, stmieva sa.

Ty sa hojdáš krásne vo vetre.

Jemne dýchaš, schladzuješ sa.

Pre milencov je to ako raj.

Hladkajú ťa ako v ošiali.

Hviezdičky ti urobili nový šat.

Krásny, trblietavý.

A ty v tejto nežnej kráse

spomienky si ukladáš

a krásne zaspávaš.

Ten čas čo uplynul, nezmazal tvoje zákutia.

Nezmazal tvoju krásu,

a sviežosť v lúčoch slnka.

Stále Ty a Ja tvoríme pár.

Toho sa neviem zbaviť.

Neviem ti odolať.

Ani smútku,

keď nad tebou urobia sa mračná.

I keď vtedy viem:

prišiel čas,

opustiť ťa, láska!

# Vietor

Nie, už nie.  
Už včera bolo neskoro

a dnes už vôbec nie.  
Kamienky hádžem do prázdna,

ako vietor, čo vôkol teba uteká,

čo chce sa potknúť o teba,

čo zastaviť ťa chce...

No nejde to,

nie, už nie.  
Vietor je silnejší než moje volanie.  
Už nie, už sa ku mne ani neotočíš.   
Už niekde inde pozerajú tvoje oči.

Už sa mi nemôžu pozrieť zoči-voči.

Nie, už nie.

Cesta blízka je ďaleká.  
Máš pocit, že na nej nám život troskotá.

Utekáš za niečím, čo nevzdáš, viem.  
Ale aj tak,

čo ak by si ako vietor

zmenil svoj smer?

Nie, už nie.

Už vietor inde odfúkol nám šťastie.

To moje do ríše vetra si vzal.

Jeho sile si mu ty svojou pýchou odolal.

Tak si bež za šťastím vo viere,

že už sa nedá vziať!

# Túžba, vietor a čas

Túžil som v tvojom nekonečnom objatí

na okamžik vtedy byť.

Ale čas, ten jediný, má silu všetko pomeniť.

Aj tvoje túžby, aj túžby tých iných obetí...

Aj mne inú nekonečnú túžbu dal.

Túžim zmeniť vetru smer tak,

aby šťastie šťastím zafúkal.

Aby tam, kde som, neboli slzy ani plač!

# Hľadám

Hľadám priateľstvo!

Také, aké i ja chcem tebe dať.

Nie sebecké, ale čestné!  
Kde má miesto ťa chcieť, aj láska, aj ľúbim ťa.  
Povieš: „Hlúposti, nereálny sen."   
Ale to je to, čo chcem, čo pri tebe asi nenájdem.  
  
Je veľa krásnych slov,

do ktorých zabalíš slzy, bôľ, aj chamtivosť.

Keď obal zahodíš, čo potom s obsahom?  
   
Priateľstvo je výzva chcieť lásku dať a mať rád.  
Chcieť zmeniť základ tvojho ja.  
Chcieť prinášať kvety, sny a úsmev iným.  
Chcieť tešiť sa, že spolu sme si radosť urobili.

Priateľstvo je pevné a večné.

Nie iba obal, ktorý zahodíš,

keď obsah vybalí sa!

# Samota

Vstúpila do mňa nečakane.

Vkradla sa tíško po špičkách.

Hladila nežne, našla si svoj kútik.

Až zrazu skríkla: „Tu ma máš!“

Potom už nedala dýchať.

Obsadila v dome každý kút.

Vlhko a chlad zaplnili izby.

A bubny z každej vyli: „Tu ma máš!“

Už sa s ňou ráno budím, večer zaspávam.

Už nemám noci pokojnej, zo sna sa strhávam.

Už bezo mňa nie je ani chvíľku.

I priateľov, čo zostali, ukradla.

Stiahol som sa do ulity,

čakám na teplý lúč.

Modlím sa, na teba volám:

„Prídi! Ešte nechcem zavädnúť!“

# Jeseň

Z tých nádherných pocitov jesenných,   
z tej jej krásy.    
Z maliarskych štetcov,

premenných šúpolí

a  lístkov nádherných,

čo hojdajú sa vo vetre.

Čo tancujú v krásnom tanci,

v tých najkrajších odtieňoch a farbách premeny.

Tam zastal čas, aj keď letí!

Kráčame v diaľ touto krásou.    
Skláňame sa nad úžasom

malých, rozkošných, zamatových klobúčikov.   
Žmurkajú tam nad listami.    
Sme si neistí, či chceli, aby sme ich objavili.    
Vkladáme ich do košíkov.

Nad nami krúži orol,

ukazuje cestu späť.  
Vnímame tu malé pníčky,  
ktoré by nám možno zmenili náš svet.  
Unavení a radosťou naplnení,

štetcom krásne vyfarbených chodníčkov a zákutí,

vraciame sa späť.

# Chyba

Nakopil si Everest svojich snov.

Máš túžbu vysušiť oceán.

Možno aj vesmír je malé miesto,

kde to všetko, čo chceš a musíš, sa dá dať.

Máš ešte množstvo hlúpych nápadov

a stále je ich viac.

Kypia ako na variči zabudnuté mlieko.

Čo na tom, veď ty na to máš.

Niekde sa stala chyba,

ak ten, čo nevie, má a ten čo vie, nie.

Niekde sa stala chyba,

ak hlúposť prekvitá a rozum nie!

Ak svetu nevládne múdrosť, ale blúznenie!!!

# Svedomie

Netrhaj ľaliu, ktorú si nepolieval.

Nechci ju mať len pre seba.

Tá krása patrí všetkým.

Nie je len pre Danku,

pre mňa

a pre teba!

Už nekvitne kvietok v poli.

Do najkrajšej vázy si ho doma dal.

Má však smútok,

vädnú mu listy.

Prinášal radosť,

teraz roní žiaľ.

Odtrhol si kvietok v poli.

Vieš vôbec, že ho máš?

Vidíš jeho smútok?

A naše slzy?

Človek, si šťastný,

keď na všetko máš?

I na to,

že keď ty chceš,

právo trhať kvietky všade dostaneš!!

# More

Piesok, more, vlny...

Cítiš, jak sa prepadáš.

Vnímaš ten krásny jav,

keď vlny vnárajú ťa hlbšie k spomienkam.

Mušličky v nich lovím a z nich slová spájam.

Aké je to krásne prežívať to šťastie,

vnímať krásu tejto hry,

len tak v piesku pri mori.

... a premýšľať o duši človeka,

aká je malá, krehká, nevinná.

A mohutná ako more.

Stojím v mori, som pri tebe.

Chcem v ňom blúdiť, dotknúť sa ťa.

A zrazu tu nie sme dvaja.

Len vánok, piesok, more a ja.

Vlny odniesli tie slová.

Ten prízrak, čo prišiel jak neželaný hosť.

Vyslobodzujem sa z piesku, z vĺn i z mora.

Zbieram mušle znova

a hľadám tie slová o duši.

Tie slová, ktoré piesok, vlny a more odniesli!

# Krása

Nenúť slepého pozerať obrázky,

ani hluchého počúvať Beethovena.

Nauč sa hľadať mosty,

čo vedú k duši človeka.

Nauč sa vnímať krásu,

ktorú slepý vidí a hluchý počuje.

Krásu, ktorá nás zbližuje.

Krása, blízka tvojej duši, zvráskavie a stratí sa.

Odpadne ako v jeseni listy.

Skús na chvíľku hluchý aj slepý byť.

Skús počúvať a vidieť to, čo dobré v tebe je.

Skús hluchým aj slepým postaviť cesty,

na ktorých tú krásu my všetci môžeme počuť,

cítiť aj uvidieť.

# Len tento deň

Bol si tu včera, budeš zajtra, si tu dnes.

Podaj mi ruku prosím, spomaľ to zrýchlenie!

Otáčam sa k tebe, vlastne chcem.

Pomôž mi zvládnuť dnešný stres!

Si vzácny a krásny, smeješ sa celý deň.

Chcem kráčať ako ty, tak ľahko a plná síl.

Rýchlosťou, pri ktorej kričať smiem:

„Som rada, že si tu aj dnes, len spomaľ!“

Prečo sa ženieš, kam utekáš a nezastavíš sa?

Nepozrieš mi do očí, či tešia sa!

Nechcem ťa stratiť, chcem byť s tebou len.

Tak ako včera, zajtra aj dnes!

# Slová

To, čo som chcel, tu povedal som!

Nie vždy zreteľne a jasne.

Niekde hmlisto.

Niekde ticho.

Niekde bezfarebne.

Ak chceš vedieť prečo, rozfúkaj hmlu.

Vyfarbi otázky.

Povedz zreteľne a nahlas,

čo cítim ja a čo cítiš ty!

Myšlienky moje poznáš, ja tvoje ešte nie.

Sú len dúhou, ktorá mizne.

S ktorou ihrať smú sa slnko a snáď dažde.

Možno si slnko, možno dážď,

ale môj pohľad na dúhu ti nedovolím vziať!

# Milión

Chvála bohu, že zdravie mi slúži,

že ešte môžem starať sa sám o seba,

že môžem písať tieto verše,

vychutnať tento deň,

urobiť niečo pekné pre teba.

Nešťastný nie som

a predsa bohatstvo mi chýba.

A stačil by mi milión.

Tak grátis, iba pre mňa.

Aby raz som si užil sveta

a mohol hostiť priateľov.

Ďalších sto mi pre vás treba,

aby sme spolu zachránili svet.

Dali mu úsmev, chleba, čistú vodu a krídla,

aby s tou správou bolo možné vesmír obletieť.

Verím, že tento sen sa splní.

Že príde deň, keď niekto dá ten milión.

Niekto dva, niekto tri, niekto menej.

Nie na pletky, nie na Rolls-Royce.

Na Zem, na krídla, na dobrých priateľov.

# Nakoniec

*Boli to krásne chvíle, ktoré sme s Dankou prežili od počatia, plodenia a uvedenia do života tohto nášho skvostu. Od začiatku sme sa chceli o tieto krásne pocity podeliť s vami, naši priatelia. Je vás veľa. Mnohí z vás nemajú domov, o ktorom snívate. Domov, ktorý je naplnený porozumením, láskou, mierom... Nemáte ten milión, ktorý by vám umožnil urobiť radosť miliónom priateľov, ktorí nechcú statky pre seba a na pletky, ale na svet, v ktorom je miesto pre harmóniu bytia. Pre teba, pre Danku, pre mňa a pre všetkých tých, ktorí si uvedomujú, že Zem je miesto, ktoré má len obmedzené množstvo vody, vzduchu, potravín a pohonných hmôt. To sú hodnoty potrebné na to, aby ďalších pár miliónov rokov mohli na Zemi žiť takí ľudia, ktorí si túto skutočnosť plne uvedomujú.*

*Toto naše dielko je len zrnkom vesmírneho prachu. Z pohľadu vesmíru je nič. Pre Danku a pre mňa je zhmotnením krásna, ktoré nás na chvíľu opantalo. Aby to isté urobilo s tebou a s ostatnými obyvateľmi našej kozmickej lode Zem, musí sa o ňom vedieť. Preto sme sa rozhodli využiť na jeho šírenie to najúžasnejšie, čo svet dostal. Www. Toto miesto reprezentuje nielen most medzi všetkými ľuďmi Zeme, ale tiež symbol nezištnosti pána s menom Berners-Lee. Vďaka nemu tento fenomén bol uvedený do života bez nároku na licenčné poplatky. Aj my sa pridávame k tomuto gestu a toto dielko vám prostredníctvom tejto siete ponúkame na voľné šírenie.*

*Ak ale tvoj pocit ti našepkáva, že chceš vlastniť jeho zhmotnenú podobu, že chceš pomôcť podporiť našu ďalšiu tvorbu a snaženie, že chceš urobiť radosť tým, ktorí tak ako my potrebujú ten milión, prezri si našu stránku a staň sa jedným z tých ozajstných priateľov.*

*Peter, Králiky,*

*nedeľa, 18. októbra 2015*

*Toto dielo* ***Vánok tvojej duši*** *ponúkame k voľnému šíreniu prostredníctvom siete www s podmienkou, že jeho kópie v celosti alebo i jeho časti nebudú použité a využité komerčne. V prípade záujmu o vlastnenie hmotnej kópie je možné si objednať jej vyhotovenie vo forme darčekovej dotlače. Informácie nájde záujemca na e-adrese:*

[***www.mba-strategy.sk***](http://www.mba-strategy.sk)

**Peter JAHN**, Králiky, 13. júla 2017

**Darčeková dotlač:**

**Objednávky:** strategy@mba-strategy.sk

**Minimálny náklad:** 1kus

**Finalizácia:** Peter Jahn.

**ISBN:** bez registrácie